CELEX: 32016R1042
Language: lt
Date: 2016-06-24 00:00:00
Title: 2016 m. birželio 24 d. Tarybos reglamentas (ES) 2016/1042, kuriuo iš dalies keičiamos Reglamento (ES) Nr. 1370/2013, kuriuo nustatomos su bendru žemės ūkio produktų rinkų organizavimu susijusios tam tikros pagalbos ir grąžinamųjų išmokų nustatymo priemonės, nuostatos, susijusios su taikytinu nugriebto pieno miltelių supirkimo kiekybiniu apribojimu

29.6.2016   
            
            
               LT
            
            
               Europos Sąjungos oficialusis leidinys
            
            
               L 170/1
            
         TARYBOS REGLAMENTAS (ES) 2016/1042
   2016 m. birželio 24 d.
   kuriuo iš dalies keičiamos Reglamento (ES) Nr. 1370/2013, kuriuo nustatomos su bendru žemės ūkio produktų rinkų organizavimu susijusios tam tikros pagalbos ir grąžinamųjų išmokų nustatymo priemonės, nuostatos, susijusios su taikytinu nugriebto pieno miltelių supirkimo kiekybiniu apribojimu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               pieno ir pieno gaminių sektoriuje užsitęsė didelio rinkos pusiausvyros sutrikimo laikotarpis. Pieno ir pieno gaminių importo paklausa pasaulyje 2015 m., palyginti su 2014 m., apskritai išliko stabili, tačiau gamybos mastas Sąjungoje ir kituose pagrindiniuose eksporto regionuose smarkiai išaugo;
            
         
               (2)
            
            
               dėl investicijų į pieno gamybos pajėgumus Sąjungoje, padarytų ruošiantis pieno kvotų galiojimo pabaigai ir atsižvelgiant į teigiamas vidutinės trukmės perspektyvas pasaulio rinkoje, pieno gamybos mastas Sąjungoje nuolat auga. Perteklinis pieno kiekis perdirbamas į ilgalaikio saugojimo gaminius, pvz., sviestą ir nugriebto pieno miltelius;
            
         
               (3)
            
            
               nugriebto pieno miltelių kainos Sąjungoje 2014 m. ir 2015 m. mažėjo – nukrito iki valstybės intervencinės kainos;
            
         
               (4)
            
            
               Tarybos reglamente (ES) Nr. 1370/2013 (1) nustatyti sviesto ir nugriebto pieno miltelių supirkimo tame reglamente nurodyta nustatyta kaina kiekybiniai apribojimai. Pasiekus tas ribas, produktai turi būti superkami konkurso tvarka siekiant nustatyti didžiausią supirkimo kainą;
            
         
               (5)
            
            
               2016 m. kovo 31 d. pasiekta Reglamente (ES) Nr. 1370/2013 nustatyta pradinė 109 000 tonų kiekybinė nugriebto pieno miltelių supirkimo riba;
            
         
               (6)
            
            
               siekiant padėti pieno ir pieno gaminių sektoriui atgauti pusiausvyrą įsivyravus sudėtingai rinkos padėčiai ir išsaugoti pasitikėjimą valstybės intervencijos mechanizmų veiksmingumu, Tarybos reglamentu (ES) 2016/591 (2) 2016 m. sviesto ir nugriebto pieno miltelių supirkimo nustatyta kaina kiekybinės ribos buvo dvigubai padidintos;
            
         
               (7)
            
            
               prieš įsigaliojant Reglamentui (ES) 2016/591 įvyko konkursas, per kurį supirkta maždaug 27 000 tonų nugriebto pieno miltelių;
            
         
               (8)
            
            
               nuo tada, kai buvo atnaujintas supirkimas nustatyta kaina taikant naująją kiekybinę ribą, kiekvieną savaitę superkamų nugriebto pieno miltelių kiekis buvo daug didesnis nei metų pradžioje. Todėl numatoma, kad naujoji kiekybinė riba bus greitai pasiekta;
            
         
               (9)
            
            
               kai konkursas pradėtas vykdyti prieš įsigaliojant šiam reglamentui, siekiant nustatyti 2016 m. nugriebto pieno miltelių supirkimo nustatyta kaina leistinus kiekius, neturėtų būti atsižvelgiama į kiekius, kurie galėjo būti supirkti per tą konkursą;
            
         
               (10)
            
            
               siekiant užtikrinti, kad šiame reglamente numatytos laikinosios priemonės rinkai turėtų nedelsiant juntamą poveikį ir padėtų stabilizuoti kainas, šis reglamentas turėtų įsigalioti kitą dieną po jo paskelbimo,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 1370/2013 3 straipsnio 1 dalies antra pastraipa pakeičiama taip:
   
      „Nukrypstant nuo pirmos pastraipos, 2016 m. sviesto ir nugriebto pieno miltelių supirkimo nustatyta kaina kiekybiniai apribojimai yra tokie: sviesto – 100 000 tonų, nugriebto pieno miltelių – 350 000 tonų. Jokie kiekiai, supirkti pagal konkursą, tebevykstantį 2016 m. birželio 29 d., neišskaičiuojami iš tų kiekybinių apribojimų.“
   
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Liuksemburge 2016 m. birželio 24 d.
      
         
            Tarybos vardu
         
         
            Pirmininkas
         
         A.G. KOENDERS
      
   
   
      (1)  2013 m. gruodžio 16 d. Tarybos reglamentas (ES) Nr. 1370/2013, kuriuo nustatomos su bendru žemės ūkio produktų rinkų organizavimu susijusios tam tikros pagalbos ir grąžinamųjų išmokų nustatymo priemonės (OL L 346, 2013 12 20, p. 12).
   
      (2)  2016 m. balandžio 15 d. Tarybos reglamentas (ES) 2016/591, kuriuo dėl taikytinų sviesto ir nugriebto pieno miltelių supirkimo kiekybinių apribojimų iš dalies keičiamas Reglamentas (ES) Nr. 1370/2013, kuriuo nustatomos su bendru žemės ūkio produktų rinkų organizavimu susijusios tam tikros pagalbos ir grąžinamųjų išmokų nustatymo priemonės (OL L 103, 2016 4 19, p. 3).